Gebarste band lei glo tot busongelukDie bus het op sy sy te lande gekom langs die N1 suid van Mookgophong. Foto: Verskaf Die Padverkeerbestuurkorporasie (RTMC) het ondersoekers na Limpopo gestuur om te help in die ondersoek na Maandagoggend se busongeluk waarin 11 mense gesterf het en meer as 30 beseer is. Die bestuurder van die bus, wat met meer as 30 passasiers van Zambië na Gauteng onderweg was, het omstreeks 06:30 op die N1 suid vanMookgophong beheer oor die voertuig verloor, vermoedelik nadat ŉ band gebars het. Simon Zwane, woordvoerder van die RTMC, sê die presiese oorsaak van die ongeluk sal eers tydens die ondersoek vasgestel word. Twee passasiers is ernstig beseer en die res, onder wie die bestuurder, het ligte beserings opgedoen. Luidens aanvanklike berigte was meer as 50 mense aan boord en het 12 hul lewe verloor. Dié dodetal en aantal beseerdes is intussen aangepas. Zwane sê vanoggend se ongeluk volg kort ná twee gru-ongelukke die afgelope maand in KwaZulu-Natal en die Wes-Kaap. In KZN is vyf mense dood toe hul bus onderweg van Johannesburg na Empangeni naby Melmoth omgeslaan het. Twaalf mense is ernstig beseer en 15 het geringe beserings opgedoen. In die Wes-Kaapse ongeluk het 10 mense omgekom toe hul bus in die vroeë oggendure buite Beaufort-Wes omgeslaan het. Tien passasiers is dood en 30 beseer. Die RTMC sê Maandagoggend se ongeluk is reeds die sewende wat hy vanjaar ondersoek. “Busse dra sowat 1% by tot die totale getal dodelike ongelukke met alle vorme van vervoer in Suid-Afrika,” sê Zwane. “Verlede jaar se 161 dodelike busongelukke was ŉ geringe afname vergeleke met 2016 se 202.” Hy sê meer moet egter gedoen word om die busongelukke in Suid-Afrika te bestry, “want een ongeluk eis meer lewens vergeleke met ander vorme van padvervoer”.